พาณิชย์ เผยดัชนีราคาผู้บริโภคเดือน ก.ย. ติดลบ 1.07%
พาณิชย์ เผยดัชนีราคาผู้บริโภคเดือน ก.ย. ติดลบ 1.07%
1 ต.ค. 2558

กระทรวงพาณิชย์ เปิดเผยว่า ดัชนีราคาผู้บริโภค(CPI) ในเดือน ก.ย.58 อยู่ที่ 106.28 ติดลบ 1.07% เมื่อเทียบกับเดือน ก.ย.57 จากตลาดคาดการณ์ CPI -1.07% ถึง – 1.09% โดยเป็นการขยายตัวติดลบต่อเนื่องเป็นเดือนที่ 9 และหากเทียบกับเดือนก่อนหน้า (ส.ค.58) ติดลบ 0.05% ส่งผลให้ CPI ช่วง 9 เดือนแรกของปีนี้ (ม.ค.-ก.ย.58) ลดลง 0.90%
ส่วนดัชนีราคาผู้บริโภคพื้นฐาน(Core CPI) เดือน ก.ย.58 อยู่ที่ 106.03 เพิ่มขึ้น 0.96% จากเดือน ก.ย.57 และเพิ่มขึ้น 0.07% จากส.ค. 58
สำหรับดัชนีราคาสินค้าหมวดอาหารและเครื่องดื่มในเดือน ก.ย.58 อยู่ที่ 114.64 เพิ่มขึ้น 1.31% จากเดือน ก.ย.57 และเพิ่มขึ้น 0.11% จากเดือน ส.ค.58ขณะที่ดัชนีราคาสินค้าที่ไม่ใช่หมวดอาหารและเครื่องดื่มอยู่ที่ 101.80 หดตัว 2.36% จากเดือน ก.ย.57 และลดลง 0.14% จากเดือน ส.ค.58
นายสมเกียรติ ศรีรัตนพันธ์ ผู้อำนวยการสำนักงานนโยบายและยุทธศาสตร์การค้า กระทรวงพาณิชย์ กล่าวว่า อัตราเงินเฟ้อเดือน ก.ย.58 ยังคงลดลงจากการปรับลดลงของราคาน้ำมันเชื้อเพลิง รวมทั้งค่าโดยสารสาธารณะจากผลของการปรับโครงสร้างราคาก๊าซ LPG และเงินนำส่งเข้ากองทุนน้ำมันเชื้อเพลิง
อย่างไรก็ตาม อัตราเงินเฟ้อที่ติดลบต่อเนื่องนั้น โอกาสจะเข้าสู่เงินฝืดยังอยู่ในระดับต่ำ และเชื่อว่าเศรษฐกิจไทยจะปรับตัวดีขึ้นจากมาตรการกระตุ้นเศรษฐกิจของภาครัฐที่มีการเพิ่มรายได้ให้กับประชาชน  